พรรคภูมิใจไทยหาเสียงเลือกตั้งเรื่องกัญชาไว้ว่าอย่างไร
ย้อนกลับไปที่การปราศรัยใหญ่ของ ภท. ที่สนามช้าง อินเตอร์เนชั่นแนล เซอร์กิต จ.บุรีรัมย์ เมื่อวันที่ 17 ม.ค. 2562 ถือเป็นเวทีแรกที่ ภท. ประกาศ "นโยบายกัญชาเสรี" โดยกรรมการบริหารพรรคได้ให้คำมั่นต่อประชาชนว่าหากมีโอกาสได้เป็นรัฐบาล จะทำนโยบายนี้ให้เกิดขึ้นจริง

12 ก.ค. หรือเพียง 2 วัน หลังจากราชกิจจานุเบกษาเผยแพร่ประกาศแต่งตั้งรัฐมนตรี พรรคภูมิใจไทยก็จัดสัมมนาใหญ่เรื่อง "กัญชาเสรีเพื่อการแพทย์" ที่โรงแรมรามา การ์เด้นส์ กรุงเทพฯ ซึ่งถือเป็นการเดินหน้านโยบายดังกล่าวครั้งแรก หลังนายอนุทินได้รับโปรดเกล้าฯ เป็นรองนายกฯ และ รมว.กระทรวงสาธารณสุข โดยเขากล่าวในงานสัมมนาว่า "สัญญากับพี่น้องประชาชนไว้ จะทำเรื่องกัญชาเพื่อรักษาผู้ป่วยทางการแพทย์ นโยบายนี้ต้องเกิดประโยชน์ต่อประชาชนอย่างแน่นอน"

อนุทินยังได้ยืนยันว่านโยบายกัญชาเสรีเพื่อการแพทย์ได้ถูกบรรจุเป็นนโยบายของรัฐบาลเรียบร้อยแล้ว และขอให้ประชาชนรอฟัง พล.อ.ประยุทธ์ จันทร์โอชา นายกรัฐมนตรีประกาศนโยบายรัฐบาลเร็ว ๆ นี้

"ถ้าเราทำนโยบายนี้ไม่ได้ เราสูญพันธุ์อย่างแน่นอน ดังนั้นต้องทำให้สำเร็จ" นายอนุทินกล่าว

ก่อนหน้านี้เมื่อวันที่ 10 ก.ค. สื่อหลายสำนักได้เผยแพร่คำให้สัมภาษณ์ของนายอนุทินถึงประเด็นเรื่องการผลักดันการใช้กัญชาเพื่อ "สันทนาการ" โดยระบุว่าสันทนาการนั้นเเป็นเพียง "ผลพลอยได้" ของนโยบายกัญชาเสรี ซึ่งมีเป้าหมายอยู่ที่การใช้เพื่อการแพทย์

"ผมยืนยันว่าการที่จะทำกัญชาเสรีก็ทำเพื่อส่วนรวมและทางการแพทย์ เป็นไปไม่ได้ที่จะทำเพื่อความเฮฮา เพื่อสันทนาการ หรือเอาไป 'ปุ๊น' กันตามถนน หากใช้สมองคิดก็คิดได้อยู่แล้ว ซึ่งสิ่งแรกที่เราต้องทำคือปลดกัญชาออกจากการเป็นยาเสพติด และต้องผลักดันให้มีกฎหมายที่ใช้ในทางการแพทย์ได้อย่างเสรี เป็นพืชวิสาหกิจชุมชน ทุกอย่างมีขั้นตอนที่ต้องทำ

"ว่าเราต้องได้เห็นปลูกกัญชาบ้านละ 6 ต้นอย่างแน่นอน เพราะพรรครู้มาตลอดว่านโยบายนี้ทำให้พรรคได้รับโอกาสเข้ามาในสภาครั้งนี้ ถ้าทำไม่ได้ ก็ไม่มีพรรคภูมิใจไทยสมัยหน้า ส่วนที่พรรคประชาธิปัตย์เสนอแก้ไขรัฐธรรมนูญนั้น ในส่วนพรรคภูมิใจไทย ต้องทำนโยบายกัญชาเสรีให้ได้ก่อน" นายอนุทินกล่าว
93.กฎหมายเลือกตั้ง,92.ข่าวสารทั่วไป สถิติต่างๆ